Finale UEFA Lige prvaka 2020.
Finale UEFA Lige prvaka 2020. bila je posljednja utakmica UEFA Lige prvaka 2019/2020, ukupno 65. sezone evropskog klupskog takmičenja koje organizira UEFA, a 28. sezona otkad je takmičenje reformirano iz Kupa šampiona u Ligu prvaka. Finale je odigrano 23. augusta 2020. na Estádiju da Luzu u Lisabonu, glavnom gradu Portugala, između francuskog Paris Saint-Germaina i njemačkog Bayern Münchena. Publike nije bilo zbog pandemije koronavirusa. Utakmica je prvobitno bila zakazana za 30. maj 2020, a trebala se odigrati na Olimpijskom stadionu Atatürk u Istanbulu (Turska). Međutim, UEFA je 23. marta objavila da je finale odgođeno do daljnjeg uslijed pandemije koronavirusa. Izvršni odbor UEFA-e odlučio je 17. juna da se finale preseli u Lisabon kao i da će se naredne utakmice nokaut faze igrati samo jednom na dva stadiona u glavnom gradu Portugala. Ovo je bilo prvo finale koje je odigrano u nedjelju kao i nakon juna. Bayern je kao pobjednik utakmice sebi osigurao učestvovanje u UEFA Superkupu 2020, gdje će igrati protiv Seville, osvajača UEFA Evropske lige 2019/2020. Bayern se također kvalificirao za grupnu fazu UEFA Lige prvaka 2020/2021. Bayern je dobio utakmicu golom Kingsleyja Comana time ostvarivši svoj šesti naslov Lige prvaka i drugu kontinentalnu tripletu.